ཆོས་འཆད་ཉན་གྱི་བསྐོར་ལ།གྲྭ་ཚང་འདིར་རྫོགས་རིམ་པ་དང་།བསྐྱེད་རིམ་པ།ལམ་རིམ་པ།མཚན་བརྗོད་པ་བཅས་འཛིན་གྲྭ་བཞི་ཡོད་པ་དང་།དེ་དག་གི་སྦྱང་བྱ་གཙོ་བོ་ནི།ཐུན་མོང་རིག་གནས་སྤྱི་དང་།ནང་སྒོས་ལམ་རིམ་བློ་སྦྱོང་དང་།ཕྱི་སྐར་རྩིས་ཀྱི་རི་མོའི་ལག་ལེན།ནང་རྩ་རླུང་གི་རྣམ་བཞགཁྱད་པར་དུ་འགྲེལ་ཆེན་དྲི་མེད་འོད་ཀྱི་གཙོས་དུས་འཁོར་རྩ་རྒྱུད་ཀྱི་འགྲེལ་བ་གཞན་དག་དང་།གར་ཐིག་ཕྱག་རྒྱ།འདོན་རྟ་དབྱངས་གསུམ་སོགས་ཡིན།ཁྱད་པར་དུ་དུས་འཁོར་གྲྭ་ཚང་གི་ནག་པ་ཟླ་བའི་དུས་འཁོར་སྒྲུབ་མཆོད་ཆེན་མོའི་སྐབས་སུ་ཆོས་ཐོག་གཞན་དང་མི་འདྲ་བར་འཆད་ཉན་གནང་སྲོལ་ཡོད་དེ།བོད་ཟླ་གསུམ་པའི་ཚེས་བརྒྱད་ནས་བཅུའི་ཚོགས་ཀྱི་བར་གསེང་སྐབས།རྫོགས་རིམ་པ་དང་།བསྐྱེད་རིམ་པ།ལམ་རིམ་པ།མཚན་བརྗོད་པ་རྣམས་ཀྱིས་རང་རང་གི་སྐབས་བབས་ཀྱི་གཞུང་ལ་སྦྱང་དགོས་པ་མ་ཟད།དུས་འཁོར་བདག་འཇུག་གི་ཆོ་ག་མགོ་ནས་མཇུག་སྦྱིན་སྲེག་དང་།བར་གྱི་འདོན་རྟ་དབྱངས་གསུམ་ལ་ཞིབ་སྦྱང་གནང་དགོས།ཚེས་བཅུ་གཉིས་ནས་བཅུ་བཞིའི་ཚོགས་ཀྱི་བར་གསེང་སྐབས།ཆོས་གྲྭའི་ཁྲི་དབང་ནང་དུ་ཁྲི་བའི་མདུན་ནས་འགྲེལ་ཆེན་དྲི་མེད་འོད་ཀྱི་གཙོས།འགྲེལ་བ་གཞན་དག་གི་བཤད་པ་གནང་བ་ལ་ཐོས་བསམ་གནང་དགོས་པ་དང་།ཁྲི་བས་བརྩི་བཞག་གནང་བ་ལྟར།འཛིན་གྲྭ་རྒན་རིམ་ནས་སྐབས་བབས་ཀྱི་བརྩི་བཞག་སྐྱོར་དགོས།བོད་ཟླ་ལྔ་བའི་ནང་སྐར་རྩིས་པ་རྣམས་ཀྱིས་སྐར་རྩིས་གཤར་སྦྱང་བྱེད་པ་དང་།སྐར་རྩིས་གསར་སློབ་པ་རྣམས་ཀྱིས་གྲངས་རྩིས་སྦྱང་དགོས།སྐར་རྩིས་རྒན་པ་རྣམས་ཀྱིས་ཉིན་མང་པོར་སྐར་རྩིས་བྱས་ཏེ་ལོ་གཅིག་གི་སྐར་རྩིས་གཏན་ལ་འབེབ་དགོས་པ་དང་།གཏན་ལ་ཕབས་པའི་སྐར་རྩིས་རེའུ་མིག་དེ་སྐར་རྩིས་པ་རྣམས་ཀྱི་ནང་ནས་འབྱོར་བ་ཞན་པ་གཉིས་ལ་སྟེར་དགོས།སྔོན་ཆད་རེབ་གོང་ཡུལ་དུ་སྐར་རྩིས་ཀྱི་སྒོ་ནས་དོན་བྱ་དང་སྐར་མ་བརྟག་མཁན་ནི་རོང་བོ་དུས་འཁོར་གྲྭ་ཚང་ཡིན་པས།དོན་བྱ་དང་ཉིན་སྐར་ལ་བརྟག་དགོས་ན་ངེས་པར་དུ་གྲྭ་ཚང་འདིར་ཡོང་ནས་བལྟ་དགོས་ལ།དེའི་སྐབས་གོ་རེ་དང་འོ་མ་སོགས་ཀྱི་ལེགས་སྐྱེས་ཤིག་སྐར་མ་བལྟ་མཁན་ལ་སྤྲོད་དགོས་པའི་གོམས་སྲོལ་ཆགས་ཡོད།དེས་གྲྭ་བ་དེ་གཉིས་ཀྱི་འཚོ་བའི་ཕྱོགས་ལ་ཕན་ནུས་ངེས་ཅན་ཞིག་ཐོན་པའི་བཤད་རྒྱུན་ཡོད།ཆོས་ཐོག་ཐེབས་རྩ་ལ།གྲྭ་ཚང་རང་གིས་གསར་དུ་བསྐྲུན་པའི་སྨན་ཁང་དང་།བསང་རྫས་བཟོ་གྲྭ་གཉིས་ཀྱི་ཡོང་སྒོ་དང་།ཁྲི་པ་རིམ་བྱོན་དང་།སྦྱིན་བདག་ཁག་གིས་གནང་བའི་སྤྱི་འཇོག་གི་སྒོར་མོ་བཅས་ཡོད།དེས་ལོ་གཅིག་གི་ཆོས་ཐོག་དང་དགེ་འདུན་པ་རྣམས་ཀྱི་འཚོ་བའི་ཕྱོགས་ལ་མཐུན་རྐྱེན་སྦྱོར་དགོས་སོ།།